Mara Kuliš**: *Moj prapraujak Antun Branko Šimić***

***Ulaze novinari i razgovaraju:***

**Ana:** Kako se zove današnja gošća?

**Anja:** Mara Kuliš, pranećakinja Antuna Branka Šimića.

**Luka:** Rekli su mi da je fotografiram za članak. Hoće li mi uopće stati u kadar? Hercegovke su visoke.

**Mara**: Dobar dan. Ja sam Mara Kuliš.

**Magdalena**: Ma ovo je neka šala. Poslali nam dijete.

**Ana**: Ne daj se smesti Mara. Izvoli, sjedni ovdje (*pokaže stolac*). Baš me zanima tvoj rođak Antun Branko Šimić! Bio je veliki pjesnik. Kako si saznala da ste u srodstvu?

**Mara**: Rekli su mi djed i baka i mama i tata. U školi radimo projekt o Antunu Branku Šimiću i zato sam se odlučila priključiti.

**Ana**: Čuli smo da si napravila prezentaciju?

**Mara**: Da, zajedno s mojim djedom Vladom. Učenici iz mog razreda su saznali da mi je Antun Branko Šimić rođak i počeli su me ispitivati o njemu. Djed mi je ispričao o njegovom djetinjstvu. I mama mi je pomogla napraviti prezentaciju.

**Ana**: Danas nećemo gledati prezentaciju ali želimo čuti o Antunu Branku Šimiću. Kad i gdje je rođen i u kakvom ste srodstvu?

**Mara**: Rođen je u Drinovcima u Hercegovini 18. studenog 1898. Bio je jako mali i slab pa su ga odmah krstili u crkvi sv. Mihovila i zato je njegov otac kupio oltar sv. Antuna da bi njegov sin bio zdrav. Zato je dobio ime po svecu. Moja prabaka Mila i Antun bili su brat i sestra. Jako ju je volio i često nosio na ramenima.

**Ana**: Kako je izgledao, koja su mu bila omiljena jela?

**Mara**: Imao je crne oči. Volio je jesti pečena jaja, grožđe, suhe smokve, maslac i kiselo mlijeko.

**Ana**: Zvuči vrlo ukusno. A voliš li i ti ista jela kao tvoj prapraujak?

**Mara**: (*Nabroji što voli jesti…)*

**Luka**: Sad ću ja malo ispitivati Maru. Zanima me čime se bavio, koji su mu bili omiljeni sportovi, u čemu je sve bio vješt?

**Mara**: Volio je plivati u jezeru Krenica i jahati na konju. Jednom je sjeo na magarca i pao. Srećom, nije ništa slomio. Svirao je flautu. I ja sam plivala u jezeru Krenica s bratom i sestrom i znam jahati konja.

**Luka:** Čuli smo da je volio slušati bajke i priče i da je naučio čitati i pisati prije odlaska u školu.

**Mara**: Istina je, volio je bajke i priče, stalno je tražio da mu pričaju. Naučio je čitati i pisati kad je imao pet godina. Bajke je zapisivao u posebnu bilježnicu.

**Luka**: U školi su brzo prepoznali njegov talent za pjesništvo ali roditelji su imali drukčije planove za njega, zar ne?

**Mara**: Da, bio je vrlo talentiran za pjesništvo a roditelji su željeli da bude franjevac, fratar.

**Magdalena**: Zbog toga je u petom razredu krenuo u gimnaziju na Širokom Brijegu. Ali ipak nije završio gimnaziju. Zbog čega?

**Mara**: Došao je živjeti u Zagreb, pisao je pjesme i izdavao list „Vijavica“. Želio je biti pjesnik i živjeti od svoga rada. Napustio je školu.

**Magdalena**: Roditelji su vjerojatno bili razočarani.

**Mara**: Mama je plakala, a tata se jako ljutio.

**Magdalena**: Kakve pjesme je pisao?

**Mara**: Često je spominjao zvijezde i mjesečinu. Puno je pisao o Bogu. Omiljena boja bila mu je plava. Najpoznatija njegova pjesma je *Opomena*. Jako je volio Drinovce, Hercegovinu i Zagreb.

**Leonarda**: U Zagrebu je umro. Bio je vrlo mlad. Kako se to dogodilo?

**Mara**: Išao je u posjet bolesnoj majci. Na povratku je vlak dva dana ostao u snijegu. Podijelio je hranu gladnoj djeci. Ubrzo se razbolio od teške bolesti i umro. Imao je 26 i pol godina. Umro je 2. svibnja 1925. godine.

**Leonarda**: Zanimljiv je Antun Branko Šimić – nije završio školu a ipak je postao veliki pjesnik, nije slušao roditelje i živio je po svom ali na kraju se pokazao kao dobar i požrtvovan čovjek. Kakav ti se čini – je li ti se svidio?

**Mara**: Da, ponosna sam jer sam njegova pranećakinja.

**Leonarda**: Maro hvala ti što si nam tako lijepo predstavila Antuna Branka Šimića. Slažem se s tobom i mislim da se svi možemo njime ponositi.